JAKU IBAN: Sada Bebuah
Tusun Ke-22 DALAM Tusun Ke-22 minggu tu kitai deka belematika tampung leka sada bebuah “Dunya tu Panggau Pengelulu”  ti udah dichelak dalam Tusun Ke-21 minggu dulu nyin kemari. DUNYA TU PANGGAU PENGELULU Rentayan Ke-4 nyebut: Sigi dunya tu panggau pengelulu, Mulut pulut, ati keladi, tebiat tak siru, Tangan ngenggam, ngambi kediri, makai nengali; Nya perangai tuman, ulah runtu, tebiat belau, Mudah kidan, jampat mari, lengkas ngeransi, Enda tetemuka umpan, anak diri tegam sekali. Kadang-kadang lebuh bejaku, jaku iya munyi ti dipulir, manis, nyamai didinga pending, tang ati iya din keladi/jai, beseni, begedi, kepapas. Ayan aja peluang, iya lalu terus beambi ulih, nguntungka diri, nengali penguntung enggau penyamai, nadai ingatka pangan, nadai mikir orang bukai. Tang lebuh meda pangan tauka orang bukai nyamai, lantang pengidup, iya lalu mechat lalu kepapaska orang nya, ensepi diri alah pemisi, alah pengelantang penyenang. Tabiat ke bansa nya mayuh bendar mensia ngembuan. Nya ke disempamaka penulis baka perangai ikan tuman, mudah kidan, mudah ngeransi – ensepi diri enda tetemuka umpan – ujung-ujung negam nungam anak diri-empu. Rentayan Ke-5 nyebut: Dunya tu alai mayuh orang ngeluaka pemula, Enda alah bilang, pimpat tiap, enda ulih tesa. Bisi ngumbai diri tegigaka atau tuma, Penuh baka setimpa rutan. Bisi ngumbai diri tekerukka untak nyamuk, Penuh kebuk, setepayan bemban; Bisi ngumbai diri tepulaska perut empiras, Panjai sebelas, semilan kilan. Jaku ngapa – kusung aja, puang nyelambang aja — nadai pengamat, sigi pemula rangkai. Rentayan Ke-6 nyebut: Dunya tu alai mayuh orang besemaya enda dikira, Bedanji enda dipeduli. Bisi ke nyemaya deka melam bulan, Ngambika iya keleman, saru sukat; Bisi nyemaya deka nekang bintang, Ngambika sida sedendang lelang tiap; Bisi bedanji deka menchuri mata ari, Ngambika iya keleti, petang begayap. Semaya, danji tak sepeneka nyebut, sebarang pansut, tang enda dikamatka, nadai dikereja, nadai diisi – semuti besemaya, bedanji kusung. Rentayan Ke-7 nyebut: Dunya tu sigi panggau pengelulu: Udu tunsang ketupang bungai lenga, Lain ke dikejaku, lain ke digaga, Ba aku tau, tang kita anang nunda. Ditu mayuh orang niki mayang, enda niki upih, Nuduh orang, tang diri lebih; Nebang pisang, enda nebang lengki, Ngerara orang, enda ngasaika diri. Penyadi utai di dunya tu mayuh tunsang. Nya dih munyi tadi …. Lain ke dikejaku, lain reti, lain digaga. Pemacha mayuh, ari pekara ti udah dikupas di atas nya tadi, terang enggau nyata iya nya DUNYA TU endang PANGGAU PENGELULU, ke alai mensia mayuh mantaika ulah enggau jelekah, tabiat enggau perangai, kereja enggau pengawa ke ditunda, digaga enda segaji nitihka jaku – lain ke disebut lain ke dikereja – cakap tidak serupa bikin. Nangkanka “Dunya Tu Panggau Pengelulu” diatu bala pemacha deka dinahka segenteran da sada bebuah ti diberi pejuluk “Tinggal Kemarau”. TINGGAL KEMARAU. Sayau tikai engku anyam indai Buah perambai Haji Sebuyau. Sayau pua lama luya aku Tenun aka Sekumbu Muau. Sayau berau aku rega semakau Bedau setajau mengkang betunjang dipasuk gantang. Sayau serenti babi kambau engku udah lepau Semata suba engkani aku enggau asi sigi tajau; Sayau seriuk kukuk engku manuk jagau sigun melanau, Kerungi aku enggau asi sigi sampau; Semata kukuk iya bedau rerauk tinggal di pulau, Seberai danau, lepung kelemayang. Kasih jelandih mipih tubuh mipau engku Disemaka kita baka anak engkerabak, jelu empeliau Ngewuk ruau-ruau, bedau di tisau pulau galau, Mengkang diau di randau, Rampu madang kubal arang; Disemaka kita baka anak burung kenyalang Seduai anak burung tekalau, banga jugau, Enda nemu kembayau mansau betengelang; Disemaka kita ila baka anak juak, ikan kurau Ketiga gemian ikan mulau, palur palau, Enda teseliahka abau, Jung tekandang di lubang batang. Baka merau, dih orang indu, aku tu, Kita nyau manggai di pala liu, Aku bedau ngeredayau di kaki rantau; Baka ke bejalai dih liba wai, Kita nyau manggai di rapi tatai, Aku bedau dedayau di tisau pulau; Baka ke bumai, Kita nyau nebang, nirika tiang bantang, muai galau, Aku bedau ngeredayau nasau. Disemaka kita baka ke nunu, Nyeru peru, rimba galau, Engkita udah angus ngamau, Reban engku bedau jerintau empai mansau, Tinggal sintau kemarau langkang. Disemaka kita baka ke nungku runtu, padi enchangan, Kita udah besimpan ngisika kuyan, Tudah pangan bedau tetayau ngetau; Kada enda aku ila, Baka gemput pugut, pulut jantau, Ka setangkai da ke bedau, jung tebasau Nawang dipangka batang. Dia mandi aku di ai dalam genilau, Malik ke ulu ditu aku seilu-ilu, Sinu sayau seingau-ingau, Malik ke ili lumau aku lengau-lengau, Merampau pungau-pungau, Asai ke dirimbas puchau, jayau pemandang. Ditunggu jamu aku ditu, Enti nasit masih ngenyai tu Nadai mih ila endur aku ngedu, Kin kitu, pendiau meruan bitau-itau. Nyamai agi aku rari ke Gelong sabung Panggau Ngichaka aku ulih berimbai enggau Jawai seduai Sudau Betampung perabung, betuntung kasau; Ngichaka pagi kami belaukka kali, lemai makai empurau; Malam makai rian, siang berudapka kembayau. Udu pengasih-ngasih mih jelandih mipih tubuh lansau engku, Dikesemaka kita ila baka anak burung bangau Mensa endur aku lepau, Lelang ila kumang….. Sebarang endur akuuuuu lelang. Sada bebuah “Tinggal Kemarau” endang sebengkah ari jaku dalam enggi raban bansa Iban. Reti jaku dalam “Tinggal Kemarau” tu iya nya dikena nyebut nasit siku-siku orang ke tak tinggal dalam semua utai, kelebih agi dalam pengidup enggau pendiau. Chunto: lebuh ke agi biak, maya ke patut alai nirika ruang bilik, iya ke tinggal kemarau tu lalu enda teulihka indu ke bini, tauka lelaki ke laki, nya alai, lebuh umur nyau tuai lebih agi ga enda telakuka diri. Semua peluang alai bulih pengawa enggau kereja ti tau ngasuh pengidup enggau pendiau ke senang lantang udah nadai ulih jengkau tauka japai magang-magang. Nambahka nya, semua peluang pendiau enggau pengidup ti menyana, pengidup beruang-bilik ke meruan ti udah patut ulih, tang mih udah telepas magang-magang. Nya alai nya ti ngujungka tudah ke tinggal kemarau terus meragai baka kejatau di temuda, terus meatung-atung baka pendiau kelagung di sungai nyentuk ke pengujung umur. Sepengudah kitai macha sereta belematika gaya pendiau enggau pengidup siku-siku mensia ke dikumbai ‘tinggal kemarau’, diatu kitai nguji niup semengat diri-empu bereta enggau rayat Malaysia enggau segenteran sada bebuah ti bepejuluk “Semengat Merdeka”. SEMENGAT MERDEKA Peradak nyawa “Merdeka!” Terais nyawa “Merdeka!” Merdeka! Merdeka! Merdeka! Genap 59 taun, jeman udah nyaya Kena 22 Julai, taun 1-9-6-3, Jayak Sarawak Raya, tanah pesaka Mula dikelala bisi menua, Meruan bansa, adat enggau agama, Nuatka menira, Tanda merdeka, Lepas ari jaga, tanggam tanchang, Diperintah orang. Beterima kasih kitai ngagai tuai-tuai ke udah, Tun Openg, Tan Sri Ong Kee Hui, Tan Sri Kalong, Tun Jugah Ke dulu muka langkah, nusun sembah, Nadai tepechik setitik darah, Dikena nyimah tanah ngulihka merdeka; Numbuhka menua, nirika bansa, Ngentakka tiang sandung kelingkang Lambang kenyalang. BETAMPUNG Oleh JANANG ENSIRING 
See author's posts
